MUNKÁBAN ELTÖLTÖTT 
50 ESZTENDŐ EMLÉKÉRE

A Stephaneum nyomda és könyvkiadó, a Szent István-Társulat 
egyesített üzemei könyvkötő osztályának személyzete
SZERBECZKY FERENC
GUTENBERG HUGÓ
HAMADA GYULA
VARGA VENCEL
munkássága félszázados évfordulója alkalmából jubileumi ünnepélyt 
rendezett a tisztes munka fáklyavivőinek. Az örömnap dicső emlékére 
a személyzet összegyűjtötte a nesztorok fényképeit s azokat 
e szerény lapokon megörökítette.

Budapest 1939 augusztus hó 12-én.

STEPHANEUM
BUDAPEST

Keresztény szociális munkás szeretetünk és szívünk melegével köszöntünk titeket a munka munkásévének legmagasabb fokán. Ötven esztendő minden nehézségét végigküzdve, erő és egészségben, fáradtságot, csüggedést nem ismerve, erős akarattal, kitartással dolgoztatok a megélhetés, családfenntartás és nevelés nehéz harcában. A hetven munkatársatok közt eltöltött negyven esztendő, az egy üzemben való alkalmazás, becsületes és szorgalmas munkátok jutalma a munkaadótól tegye számotokra emlékezetessé ezt a napot s sugározza be aranyesztendőtöket. Isten az ő nagy kegyelmével éltessen és boldogítson, munkaadótok jutalma, melyet szorgalmatokkal kiérdemeltetek örvendeztessen, munkatársaitok és munkatársnőitek tisztelete és testvéri szeretete vezéreljen benneteket mindenkor.

Isten áldjon, Isten éltessen titeket!

SZERBECZKY FERENC
1889-1939
Született 1862-ben Győrött. Iskoláinak elvégzése után 1881-ben ment tanoncnak a Czulák-féle könyvkötődébe. 1885-ben történt felszabadulása után Budapestre jött itt a Légrády Testvéreknél kapott alkalmazást ahol hosszabb ideig állott. Innen a Schei és Rigler cégekhez lépett át. Majd visszatérve szülővárosába, a Pratsinger cégnél kap alkalmazást. Később ismét Budapestre jön, ahol a Franklin Társulatnál, majd a Dárdai cégnél nyert elhelyezést. 1902-ben lépett a Stephaneum nyomda könyvkötőüzemébe, ahol mind a mai napig is tevékenyen munkálkodik.

GUTENBERG HUGÓ
1889-1939
Született 1867-ben Predelen (Németország). Iskoláinak elvégzése után 1881-ben présaranyozó tanoncnak ment Bartel Ágoston lipcsei könyvkötő üzemébe. Felszabadulása után 1886-tól Reichert Ottó lipcsei cégnél dolgozott. 1887-ben Karer Károly weimari (Thüringia) műintézetében munkálkodott. Innen Budapestre jött, ahol Mahrer Vilmosnál s a Franklin Társulatnál működött, majd 1900 szeptember 21-től a Szent István-Társulat Stephaneum nyomdájának könyvkötőüzemében mind a mai napig közmegelégedésre dolgozik.

HAMADA GYULA
1889-1939
Született 1867-ben Budapesten. Iskoláinak elvégzése után 1878-ban könyvkötőtanoncnak megy Vértesi Gusztáv üzemébe. Felszabadulása után nemsokára, 1884-ben, Szalai László könyvkötőmesternél helyezkedik el. Katonai éveinek leszolgálása után ide visszatér. 1892-től a Pesti Részvénynyomda könyvkötőüzemébe lép be, ahol 1899-ig állott alkalmazásban. Innen a Stephaneum nyomda könyvkötőüzemébe kerül, ahol ma is szorgalommal munkálkodik.

VARGA VENCEL
1889-1939
Született 1873-ban Budapesten. Iskoláit a József fiúárvaházban végezte. Ennek elvégzése után könyvkötőtanoncnak megy Tiszka Ágoston könyvkötőmesterhez. 1889-ben történt felszabadulása után nemsokára katonai szolgálatra jelentkezik. Ennek kitöltése után tanítómesterénél dolgozik rövid ideig. Innen a Szalatnai és Veichner cégnél, majd a Franklin Társulatnál nyer alkalmazást. 1899-ben lépett be a Stephaneum nyomda könyvkötészetébe, ahol ma is szorgalmasan munkálkodik.